Vrou deur leeu doodgebyt in Jhb-park | Maroela Media
Vrou deur leeu doodgebyt in Jhb-park
'n Vrou is Maandagmiddag dood nadat sy deur 'n leeu by die Leeupark in Honeydew, Johannesburg aangeval is.
Scott Simpson, woordvoerder van die Leeupark, het aan Maroela Media gesê die vrou, vermoedelik in haar veertigs en 'n man het in hul motor deur die Leeupark gery. Die motor se vensters was oop en 'n leeuwyfie het by die venster aan die passasierskant ingespring en die vrou gebyt.
"Ons mense wat in daardie stadium by die leeukamp gewerk het, het gesien wat gebeur en het dadelik nader gehardloop om die leeu te verjaag. Die ambulans is ontbied en hulle was baie vinnig op die toneel, maar ongelukkig is die vrou dood terwyl paramedici besig was om haar te behandel," het Simpson gesê.
Hy het gesê die vrou was glo nie 'n Suid-Afrikaner nie, maar hy kon nie bevestig van watter land sy afkomstig was nie. Die vrou se naam kon ook nie in hierdie stadium bevestig word nie.
Volgens Simpson word besoekers aan die park gewaarsku om hul vensters toe te hou wanneer hulle deur die leeukamp ry. "Ons het oral kennisgewingborde op om besoekers te waarsku om hul vensters toe te hou. Wanneer besoekers by die hek inkom, kry hulle 'n kennisgewing waarop daar staan dat hul vensters te alle tye moet toe wees. Ons maak dit baie duidelik. Alhoewel hierdie leeus in aanhouding is, is hulle beslis nie mak nie en kan 'n mens nie aan hulle vat nie."
Hierdie is die derde voorval van sy soort vanjaar by die Leeupark. In Maart is 'n Australiese toeris deur 'n leeu gebyt wat sy kop by die motorvenster ingedruk het. Slegs twee dae daarna is 'n 13-jarige seun deur 'n jagluiperd aangeval en gebyt toe die seun, wat in 'n informele nedersetting naby die park woon, deur 'n draadheining gekruip en met sy fiets teen die jagluiperdkamp se heining afgery het.
Gauteng Johannesburg Leeupark
Meisie (14) vermoor, lyk onder bed gekry
Klink rerig of daai leeus honger is. Sjoe!
Die leeus en jagluiperd sal nou die skuld kry. Toeriste ken net dieretuine en moet regtig vervolg word as hul die reels nie gehoorsaam! Die kind, mens kan nie glo dat hul nie behoorlik deur hul ouers ingelig is oor die wilde diere nie.
KRY DIE DIERE OOIT GENOEG KOS? IN LEEU VAL NIE NET MENSE AAN NIE TENSY HY BEDRYG VOEL OF HONGER IS. ONS HET BAIE MET LEEUS HIER IN NAMIBIA TE DOEN .